Σημαντική βελτίωση εμφάνισε τον Ιούλιο ο δείκτης οικονομικού κλίματος στην Ελλάδα, ο οποίος διαμορφώθηκε στις 98,2 μονάδες, το υψηλότερο επίπεδο από τον Φεβρουάριο του 2015.

Σύμφωνα με το μηνιαίο δελτίο του ΙΟΒΕ, η αύξηση του σχετικού δείκτη αποδίδεται στην ισχυρή βελτίωση του κατασκευαστικού κλάδου, κυρίως σε σχέση με τα δημόσια έργα.

Η ολοκλήρωση της β’ αξιολόγησης, η εκταμίευση μέρους της δόσης και η ενίσχυση της πεποίθησης πως το πρόγραμμα κινείται εντός τροχιάς, έστω και με καθυστερήσεις, συντελούν στη σταδιακή άμβλυνση της απαισιοδοξίας σε επιχειρήσεις και καταναλωτές, αναφέρει μεταξύ άλλων το ΙΟΒΕ.

Από την πλευρά της προσφοράς, συνεχίζει το Ίδρυμα, η βελτίωση των προσδοκιών φαίνεται πως συνδέεται και με τη δυναμική του τουρισμού από το εξωτερικό, αλλά και τη βελτίωση των επιδόσεων εξαγωγικών κλάδων της οικονομίας, χάρη στην ταχύτερη μεγέθυνση σε βασικούς εμπορικούς εταίρους.

Η βελτίωση της καταναλωτικής εμπιστοσύνης, επιπλέον, είναι αποτέλεσμα κυρίως λιγότερο αρνητικών προβλέψεων για την ανεργία στο επόμενο διάστημα, καθώς φαίνεται να διαμορφώνονται συνθήκες κανονικότητας στην εικόνα της οικονομίας, με σχετική ενίσχυση και των επενδύσεων.

Αναλυτικότερα,

Στη Βιομηχανία, οι προβλέψεις για την παραγωγή τους προσεχείς μήνες επιδεινώνονται, ενώ αντίθετα οι εκτιμήσεις για τις παραγγελίες και τη ζήτηση βελτιώνονται, με το ισοζύγιο στις εκτιμήσεις για τα αποθέματα να μεταβάλλεται ελαφρώς θετικά

Στις Κατασκευές, κυρίως οι προβλέψεις για το πρόγραμμα εργασιών των επιχειρήσεων και λιγότερο οι αντίστοιχες προβλέψεις για την απασχόληση μεταβάλλονται θετικά

Στο Λιανικό Εμπόριο, οι εκτιμήσεις για τις τρέχουσες πωλήσεις επιδεινώνονται, όπως και οι προβλέψεις για τη βραχυπρόθεσμη εξέλιξή τους, με τις εκτιμήσεις για το ύψος των αποθεμάτων να κινούνται ελαφρώς ανοδικά

Στις Υπηρεσίες, οι εκτιμήσεις για την τρέχουσα κατάσταση των επιχειρήσεων βελτιώνονται, όπως και οι εκτιμήσεις για την τρέχουσα ζήτηση, αλλά οι θετικές προβλέψεις για τη βραχυπρόθεσμη εξέλιξή της περιορίζονται

Στην Καταναλωτική Εμπιστοσύνη, καταγράφεται σημαντική βελτίωση του δυσμενούς ισοζυγίου για τις προβλέψεις της ανεργίας, με τις προβλέψεις για την οικονομική κατάσταση του νοικοκυριού και της χώρας όμως να επιδεινώνονται και την πρόθεση αποταμίευσης να παραμένει στα ίδια επίπεδα.

naftemporiki.gr